Mozilla Firefox Mobile

Mozilla Firefox Mobile je swobodny webwobhladowak projekta Mozilla za mobilne kónčne graty, kaž na př. PDA, mobilne telefony abo MID. Jenički dźěłowy system, kotryž so podpěruje, je Android.

Kodowe mjeno za Firefox Mobile je Fennec, jendźelske a francoske pomjenowanje za pusćinowu lišku Fenek. Firefox Mobile za Maemo 1.0 Beta 5 je w lěće 2009 prěnja wersija wobhladowaka była, kotraž oficielne mjeno a logo Firefox měješe.

 Funkcionalnosć 

Firefox Mobile so na zakładźe Mozilla Firefox wuwiwa, ma wšak swójski wužiwarski powjerch. Tón je na specielne zamóžnosće (na přikład dótknjenske wobrazowki) kaž tež na wobmjezowanja (małe wobrazowki) tuteje gratoweje klasy přiměrjeny.

Firefox Mobile skići funkcije kaž rajtarki, gesty dótknjenskeje wobrazowki, blokowanje wuskakowacych woknow a zrjadowak hesłow. Wobjim programa hodźi so z přidatkami rozšěrić.

 Aktualne platformy 

Android

Wersija za Android je wot 29. měrca 2011 wozjewjeneje wersije 4.0 Firefox Mobile dóstać. Z wersiju 14 je so XUL-powjerch přez powjerch Android narunał, zo byštej so potrjeba składa a nabiwanski čas pomjeńšiłoj. Z wersiju 31 je so zdobom podpěra za Android 2.2 skónčiła.

Wot wersije 37.0, kotraž je so 31. měrca 2015 wozjewiła, steji Mozilla Firefox Mobile tež z hornjoserbskim a delnjoserbskim wužiwarskim powjerchom k dispoziciji, ale jenož za graty z Android 5.0 a wyše, dokelž hakle Android 5 třipismikowe rěčne kody podpěruje.

 Prjedy podpěrane platformy 

Maemo / MeeGo

Na spočatku je Firefox Mobile jenož za internetne tablety Nokia N800 a N810 dóstać. W februaru 2009 je so potom prěnja alfawersija za HTC Touch Pro wozjewiła.

Prěnja stabilna wersija je so 28. januara 2010 za smartfon N900 wozjewiła. Wužiwanje na tabletomaj N800 a N810 je tež móžno było, njeje so wšak doporučiło. W MeeGo, to je naslědnik Maemo, měješe Firefox Mobile standardny wobhladowak za smartfony być.

Mozilla je mjeztym wuwiće za Maemo a MeeGo zastajił, poslednja wozjewjena wersija je Firefox Mobile 7 był.

Windows Mobile

22. februara 2010 je so štwórta alfawersija Firefox za Windows Mobile (Fennec) wozjewiła. Ale 22. měrca 2010 je so připowědźiło, zo so wuwiwanje za Windows Mobile zastaja. Tutón krok je so z tym wopodstatnił, zo Microsoft za Windows Phone 7, to je naslědnik Windows Mobile, graty za wuwiwanje natiwnych nałoženjow k dispozicji njestaja.

 Druhe platformy 

Hačrunjež Firefox Mobile je na mobilne kónčne graty wusměrjeny, su so na spočatku prawidłownje wersije za desktopowe dźěłowe systemy Linux, OS X a Windows wozjewili, zo bychu wuwiwarjam a přełožowarjam bjez podpěraneho mobilneho grata wuwiwanje přidatkow atd. zmóžnili. Nowše wersije dyrbja so za tute systemy samostatnje kompilować.

 Eksterne wotkazy 

 wiki.mozilla.org/Mobile – Mozilla Mobile Wiki
 Google Play – Wotkaz k Mozilla Firefox w Google Play
 www.mozilla.com/en-US/mobile – Produktowa strona Fennec (jendźelsce)
 Erste Vorschau auf Firefox Mobile für Android erschienen, wozjewjenka 28. apryla 2010 wo předalfawersiji na ZDNet.de

 Žórła 

Kategorija:Swobodna softwara
Kategorija:Zeserbšćena softwara
Kategorija:Softwara za Android
Firefox
Kategorija:Webowy wobhladowak
Kategorija:World Wide Web